Forslag til Rådets forordning (EF) om ændring af forordning (EØF) nr. 2847/93 om indførelse af en kontrolordning under den fælles fiskeripolitik (98/C 201/08) KOM(1998) 303 endelig udg. - 98/0170(CNS)

(Forelagt af Kommissionen den 14. maj 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Praksis inden for fiskeri, transport af fiskerivarer og afsætning har udviklet sig; kontrolforanstaltningerne bør derfor tilpasses; der foretages i det øjemed ændringer for at afhjælpe specifikke mangler i Rådets forordning (EØF) nr. 2847/93 (1); senest ændret ved forordning (EØF) nr. 2635/97 (2);

registrering til kontrolformål af ombordværende arter er en grundlæggende forpligtelse for førere af fiskerfartøjer; denne forpligtelse bør forenkles; følgelig bør artikel 6 i Rådets forordning (EØF) nr. 2847/93 og artikel 5 i Rådets forordning (EØF) nr. 2241/87 af 23. juli 1987 om fastsættelse af visse foranstaltninger til kontrol af fiskeri (3), senest ændret ved forordning (EØF) nr. 3483/88 (4), udgå;

kontrollen efter landing bør styrkes; oplysningerne om de i Rådets forordning (EØF) nr. 2847/93 omhandlede fiskerivarer bør være til rådighed fra landingen og indtil sidste fase i afsætningen af varerne; i det øjemed bør der udfærdiges salgsnotaer og overtagelseserklæringer indeholdende de til kontrolformål nødvendige oplysninger;

omladning og generelt aktiviteter, der indebærer, at flere fartøjer medvirker i fællesskab i EF-farvandene, har frembudt store kontrolvanskeligheder inden for visse former for fiskeri; disse aktiviteter må derfor underlægges visse betingelser vedrørende overholdelse af de kontrolprocedurer, der fastlægges;

det er nødvendigt, at Kommissionen efter specifik anmodning sikres direkte adgang til databaser, der ajourføres af medlemsstaterne, således at den effektivt kan varetage de kontrolopgaver, den pålægges i medfør af Rådets forordning (EØF) nr. 2847/93;

denne forordning bør udvide kontrol-, inspektions- og overvågningsforanstaltningerne for fiskerfartøjer, der fører et tredjelands flag, og som udøver fiskerivirksomhed i EF-fiskerizonen; sådanne fartøjer, der opererer i denne zone, bør navnlig underlægges den løbende satellitovervågning fra det tidspunkt, hvor FOS-systemet (»Vessel Monitoring System«) kommer til at gælde for alle EF-fiskerfartøjer på over en bestemt længde; det er ligeledes vigtigt at styrke inspektionen og overvågningen af landinger foretaget af fartøjer, der fører et tredjelands flag, og som følge af de foranstaltninger, visse regionale fiskeriorganisationer har truffet til effektivisering af foranstaltningerne til bevarelse af det åbne havs ressourcer, navnlig inspektionen og overvågningen af fangster taget i sådanne områder;

for at Kommissionen kan varetage sine opgaver effektivt bør der fastsættes observationsprocedurer, der giver de af Kommissionen befuldmægtigede inspektører mulighed for at efterprøve gennemførelsen af denne forordning;

for at styrke og lette samarbejdet mellem alle myndigheder i Fællesskabet, der er involveret i kontrol, inspektion og overvågning af fiskeriaktiviteter, bør der fastlægges generelle rammer, der giver myndighederne mulighed for at anmode hinanden om bistand samt udveksling af relevante oplysninger mellem alle berørte myndigheder, og fastlægges særlige kontrolprogrammer bl.a. med henblik på afhjælpning af problemerne i forbindelse med overudnyttelse af visse bestande;

anvendelsen af de nye bestemmelser om omladning og andre fiskeriaktiviteter, som flere fiskerfartøjer er fælles om, bør udsættes, indtil gennemførelsesbestemmelserne træder i kraft;

de regler på sundheds- og hygiejneområdet, som såvel EF-fiskerivarer som indførte fiskerivarer skal opfylde, er fastsat ved direktiv 91/492/EØF og 91/493/EØF (5);

Rådets forordning (EØF) nr. 2847/93 bør derfor ændres -

UDSTEDT FØLGENDE FORORDNING:

Artikel 1

Forordning (EØF) nr. 2847/93 ændres således:

1. I afsnit I affattes overskriften således:

»AFSNIT I

Kontrol, inspektion og overvågning«

2. Artikel 2 affattes således:

»Artikel 2

1. For at sikre, at alle gældende regler overholdes, foretager hver medlemsstat på sit område og inden for de farvande, der hører under dens højhedsområde eller jurisdiktion, kontrol, inspektion og overvågning af alle fiskeriaktiviteter, herunder fiskeri, omladning og landing, afsætning, transport og oplagring af fisk samt registrering af landinger og salg.

2. Uden for EF-fiskerizonen foretager hver medlemsstat kontrol og eventuelt inspektion og overvågning af sine fartøjers aktiviteter for at sikre overholdelsen af de EF-bestemmelser, der gælder for disse farvande.«

3. Artikel 3, stk. 2, andet punktum, udgår.

4. Artikel 5 affattes således:

»Artikel 5

Efter fremgangsmåden i artikel 36 fastsættes der om nødvendigt gennemførelsesbestemmelser til dette afsnit, navnlig vedrørende:

a) identifikation af officielt udpegede inspektører og af fartøjer, fly og alle andre inspektionsmidler, en medlemsstat måtte benytte

b) proceduren for inspektion og overvågning af fiskeriaktiviteter

c) mærkning og identifikation af fiskerfartøjer og deres redskaber

d) certificering af de af fiskerfartøjernes karakteristika, der vedrører udøvelsen af fiskeri.«

5. Artikel 6, stk. 2, affattes således:

»2. Hver art, hvoraf der om bord opbevares en mængde svarende til over 50 kg levende vægt, skal anføres i logbogen.«

6. Artikel 9, stk. 2, affattes således:

»2. Hvis første markedsføring af fiskerivarer, der landes i en medlemsstat, foretages på anden måde end den, der er anført i stk. 1, må de landede fiskerivarer ikke fjernes, uden at et af følgende dokumenter er forelagt de kompetente myndigheder:

- en salgsnota, når varerne udbydes til salg på landingsstedet

- en kopi af et af de i artikel 13 omhandlede dokumenter, når varerne udbydes til salg et andet sted end på landingsstedet; denne kopi skal suppleres med en salgsnota udfærdiget ved det faktiske salg

- en overtagelseserklæring, når varerne ikke udbydes til salg, eller når de skal udbydes til salg på et senere tidspunkt.

Køberen og indehaveren af overtagelseserklæringen er ansvarlige for nøjagtigheden af de oplysninger, der skal anføres i henholdsvis salgsnotaen og overtagelseserklæringen.

Bestemmelserne i denne artikel gælder ikke for udbydelse til salg af fiskerivarer, der omlades som omhandlet i artikel 11.«

7. I artikel 9, stk. 3, tilføjes følgende led:

»- eventuelt henvisning til købekontrakten«.

8. Artikel 9, stk. 4, affattes således:

»4. Salgsnotaerne forelægges de kompetente myndigheder, der er ansvarlige for kontrollen af første markedsføring, på sådanne betingelser, at følgende oplysninger kan medtages:

- havnekendingsbogstaver og -nummer samt navn på det fiskerfartøj, der har landet de pågældende mængder

- rederens eller fartøjsførerens navn

- landingshavn og -dato

- henvisning til landingsopgørelsen eller logbogen

- eventuelt henvisning til et af de dokumenter, der er omhandlet i artikel 13, stk. 1 og stk. 4, litra b).«

9. I artikel 9 indsættes følgende stykker efter stk. 4:

»4a. Hvis salgsnotaen ikke svarer til fakturaen eller et andet tilsvarende dokument som omhandlet i artikel 22, stk. 3, i Rådets sjette direktiv 77/388/ EØF (¹), træffer medlemsstaten de nødvendige foranstaltninger til at sikre og efterprøve, at oplysningerne om prisen uden afgift for vareleverancerne til køberen er de samme som dem, der er anført i fakturaen.

4b. Den i stk. 2 omhandlede overtagelseserklæring, som udfærdiges af ejeren af de landede fiskerivarer eller dennes befuldmægtigede, skal indeholde følgende oplysninger:

- for alle arters vedkommende, vægt fordelt efter varernes behandlingsform

- identifikation af det fiskerfartøj, der har landet varerne

- identifikation af fartøjsføreren

- landingshavn og -dato

- varernes oplagringssted

- henvisning til landingsopgørelsen eller logbogen

- eventuelt henvisning til de dokumenter, der er omhandlet i artikel 13, stk. 1 og stk. 4, litra b).

4c. Når de landede fiskerivarer er bestemt til senere udbydelse til salg, og når markedsføringen af fiskerivarerne sker til en kontraktpris eller en fast pris gældende for en bestemt periode, foretager medlemsstaten årligt de relevante efterprøvninger hos de berørte virksomheder eller personer for at kontrollere rigtigheden af oplysningerne i henholdsvis overtagelseserklæringen eller salgsnotaen omhandlet i stk. 2.

(¹) Rådets sjette direktiv af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag. EFT L 145 af 13.6.1977, s. 1.«

10. Artikel 9, stk. 5, affattes således:

»5. Salgsnotaerne og overtagelseserklæringerne fremsendes til de kompetente myndigheder eller andre af medlemsstaten bemyndigede organer i overensstemmelse med lovgivningen i den medlemsstat, på hvis område transaktionerne finder sted.«

11. I artikel 9, stk. 6, tilføjes følgende afsnit:

»Når første markedsføring af de landede fiskerivarer ikke finder sted i den medlemsstat, hvor varerne landes, eller når varerne er bestemt til senere udbydelse til salg, fremsender de kompetente myndigheder, der er ansvarlige for kontrollen af den første markedsføring, straks en kopi af salgsnotaen eller overtagelseserklæringen til de myndigheder, der er ansvarlige for kontrollen af landingen af de pågældende varer.«

12. Artikel 10 udgår.

13. Artikel 11 affattes således:

»Artikel 11

1. Omladning og fiskeri, der indebærer, at flere fartøjer medvirker i fællesskab, og som finder sted i havne eller farvande henhørende under en medlemsstats højhedsområde eller jurisdiktion, tillades, såfremt de ifølge stk. 2 fastlagte betingelser opfyldes, særlig med hensyn til:

- fastlæggelse af godkendte steder

- inspektions- og overvågningsprocedurer

- betingelserne for registrering af og meddelelse om omladningen og de omladte mængder.

2. Gennemførelsesbestemmelserne til denne artikel fastsættes under hensyntagen til de berørte medlemsstaters bemærkninger efter fremgangsmåden i artikel 36.«

14. I artikel 13 indsættes som stk. 5a:

»5a. Når fiskerivarer, der er erklæret solgt i overensstemmelse med artikel 9, transporteres til et andet sted end landings- eller indførselsstedet, skal transportøren til enhver tid kunne bevise, at der faktisk er sket et salg.«

15. I artikel 13 indsættes som stk. 7a:

»7a. Gennemførelsesbestemmelserne til denne artikel fastsættes efter fremgangsmåden i artikel 36.«

16. I artikel 17 indsættes som stk. 4:

»4. Gennemførelsesbestemmelserne til denne artikel fastsættes efter fremgangsmåden i artikel 36.«

17. I artikel 18 indsættes som stk. 4:

»4. Gennemførelsesbestemmelserne til denne artikel fastsættes efter fremgangsmåden i artikel 36.«

18. Artikel 19, stk. 3, affattes således:

»3. Hver medlemsstat træffer de nødvendige foranstaltninger til at sikre, at de i stk. 1 omhandlede oplysninger registreres i databasen hurtigst muligt.

De i logbogen, landingsopgørelsen, salgsnotaen og overtagelseserklæringen registrerede oplysninger om ressourcer, der reguleres i medfør af artikel 8 i forordning (EØF) nr. 3760/92, registreres i den i stk. 2 omhandlede database inden for en frist på højst femten dage fra datoen for fremsendelsen af disse oplysninger til de kompetente myndigheder. Hvis udnyttelsesgraden for en kvote overstiger 85 %, er denne frist på højst fem arbejdsdage.«

19. Artikel 19, stk. 4, affattes således:

»4. Hver medlemsstat foretager årligt en vurdering af anvendelsen af denne artikel og særlig af pålideligheden af de data, der ligger til grund for resultaterne anført i medlemsstatens indberetning i henhold til artikel 35.«

20. Artikel 19, stk. 5, affattes således:

»5. Medlemsstaterne træffer de nødvendige foranstaltninger til at lette indsamlingen og valideringen af dataene og efterprøvningerne ved sammenholdelse og til at give Kommissionen fjernadgang til dataregistrene i den i stk. 1 omhandlede database efter fremlæggelse af en specifik anmodning.«

21. I artikel 21, stk. 3, første afsnit, tilføjes følgende punktum:

»Kommissionen underretter straks medlemsstaterne om denne dato.«

22. I artikel 21, stk. 3, affattes sidste afsnit således:

»Flagmedlemsstaten nedlægger fra den i første afsnit omhandlede dato foreløbigt forbud mod fiskeri af fisk fra denne bestand eller gruppe af bestande for fartøjer, der fører dens flag, samt mod opbevaring om bord, omladning og landing af sådanne fisk efter denne dato og fastsætter, indtil hvilken dato omladning og landing eller indgivelse af endelige fangstopgørelser kan ske. Denne foranstaltning meddeles straks Kommissionen, som underretter de andre medlemsstater om den.«

23. I artikel 28 indsættes som stk. 2a:

»2a. Når der i medfør af artikel 4 i forordning (EØF) nr. 3760/92 er fastsat et mindstemål for en bestemt art, skal enhver transportør eller sælger af fisk af denne art under dette mindstemål til enhver tid kunne fastslå de pågældende varers oprindelse.«

24. Efter artikel 28 indsættes følgende afsnit:

»AFSNIT VIa

Kontrol af tredjelandsfartøjers fiskerivirksomhed

Artikel 28a

I dette afsnit forstås ved »tredjelandsfiskerfartøj« et fartøj, der fører er tredjelands flag og er registreret i et tredjeland, og som opererer i EF-fiskerizonen, eller som foretager landinger eller omladninger.

Artikel 28b

1. I EF-fiskerizonen må et tredjelandsfiskerfartøj ikke foretage fangst, opbevaring om bord, omladning eller forarbejdning af fiskerivarer, medmindre det har fået udstedt en fiskerilicens og en særlig fiskeritilladelse i overensstemmelse med artikel 9 i forordning (EF) nr. 1627/94 (¹).

2. Tredjelandsfiskerfartøjer må heller ikke foretage omladninger eller fiskeri, der indebærer, at flere fartøjer medvirker i fællesskab, medmindre de opfylder de betingelser, der er fastlagt efter artikel 11 i denne forordning.

(¹) Rådets forordning (EF) nr. 1627/94 af 27. juni 1994 om generelle bestemmelser for de særlige fiskeritilladelser. EFT L 171 af 6.7.1994, s. 7.

Artikel 28c

Ethvert tredjelandsfiskerfartøj, der opererer i EF-fiskerizonen, skal opfylde følgende forpligtelser:

- i en logbog registrere de oplysninger, der er omhandlet i artikel 6 i denne forordning

- senest fra den 1. januar 2000 være udstyret med et af Kommissionen godkendt FOS-lokaliseringssystem

- indtil anvendelsen af FOS-systemet følge regler for meddelelse af fartøjets bevægelser

- følge regler for meddelelse af de fangster, der tages og opbevares om bord

- følge de kompetente myndigheders instrukser om kontrol, særlig hvad angår inspektioner, inden fartøjet forlader EF-fiskerizonen

- følge reglerne om mærkning og identifikation af fiskerfartøjer og deres redskaber.

Artikel 28d

Kommissionen fastsætter ud fra de foreliggende oplysninger, på hvilken dato de kvoterede fangster af en bestand eller gruppe af bestande, som foretages af tredjelandsfartøjer, anses for at have opbrugt kvoten. Kommissionen underretter straks tredjelandet og de berørte medlemsstater om denne dato.

Fra denne dato nedlægges der foreløbigt forbud mod fiskeri af fisk fra denne bestand eller gruppe af bestande for disse fartøjer samt mod opbevaring om bord, omladning og landing af fisk fisket efter denne dato. Kommissionen fastsætter også, indtil hvilken dato omladning og landing eller indgivelse af endelige fangstopgørelser kan ske.

Artikel 28e

1. Føreren af et tredjelandsfiskerfartøj skal mindst 72 timer før den forventede ankomst til havnen give de kompetente myndigheder i den medlemsstat, hvis havne eller landingssteder fartøjet ønsker at benytte, meddelelse om tidspunktet for ankomsten til landingshavnen og de ombordværende fangster med angivelse af det eller de områder, hvor fiskeriet finder sted, samt eventuelt EF-fiskerizonen eller et andet område under et tredjelands jurisdiktion eller højhedsområde.

Landing må ikke påbegyndes, uden at de kompetente myndigheder i den pågældende medlemsstat har givet tilladelse dertil.

2. Undtagen i tilfælde af force majeure eller en nødsituation må et tredjelandsfiskerfartøj kun sejle ind i de havne, der er udpeget af den medlemsstat, hvis havne eller landingssteder det ønsker at benytte.

3. Kommissionen kan efter fremgangsmåden i artikel 36 fritage visse kategorier af tredjelandsfiskerfartøjer for den i stk. 1 omhandlede forpligtelse i en begrænset periode, som kan forlænges, eller fastsætte en anden meddelelsesfrist under hensyntagen til bl.a. afstanden mellem fiskebankerne, landingsstederne og de havne, hvor de pågældende fartøjer er registreret eller opført i fortegnelser.

4. Stk. 1 og 2 finder anvendelse, uden at det berører bestemmelserne i de fiskeriaftaler, der er indgået mellem Fællesskabet og visse tredjelande.

Artikel 28f

Føreren af et tredjelandsfiskerfartøj eller dennes stedfortræder forelægger de kompetente myndigheder i den medlemsstat, hvis havne eller landingssteder benyttes, en opgørelse over de landede mængder fiskerivarer med angivelse af datoen og stedet for hver fangst og med førerens eller dennes stedfortræders bekræftelse af opgørelsens rigtighed.

Hver medlemsstat meddeler efter anmodning fra Kommissionen oplysningerne om de af tredjelandsfiskerfartøjer foretagne landinger.

Artikel 28g

1. Når føreren af tredjelandsfiskerfartøjet indberetter fangsterne som taget på åbent hav, giver de kompetente myndigheder først tilladelse til landing, efter at de har inspiceret fiskerfartøjet.

2. De kompetente myndigheder tillader landing, såfremt føreren af tredjelandsfiskerfartøjet eller dennes stedfortræder på tilfredsstillende vis over for dem godtgør, at:

- de ombordværende arter er fisket uden for et område, der reguleres af en kompetent international organisation, som Fællesskabet har tilsluttet sig

- de ombordværende arter er fisket i overensstemmelse med de bevarelses- og forvaltningsforanstaltninger, der er vedtaget af den kompetente regionale organisation, som Fællesskabet har tilsluttet sig.

Artikel 28h

Gennemførelsesbestemmelserne til dette afsnit, herunder listerne over udpegede havne, fastsættes efter fremgangsmåden i artikel 36 i samråd med de berørte medlemsstater.«

25. I artikel 29 indsættes som stk. 3a:

»3a. EF-inspektørerne kan som led i efterprøvninger uden forudgående varsel foretage observationer vedrørende gennemførelsen af denne forordning.

I forbindelse med deres observationsopgaver har EF-inspektørerne adgang til relevante dataregistre og dokumenter, offentlige lokaler og steder samt fartøjer og private lokaler og arealer og transportmidler, hvor der foregår aktiviteter omfattet af denne forordning, på samme betingelser som de, der gælder for de nationale inspektører, med henblik på indsamling af ikke-personlige oplysninger, der er nødvendige for udførelsen af deres opgave.

Efter efterprøvninger uden forudgående varsel sender Kommissionen straks den berørte medlemsstat den rapport, der udarbejdes på grundlag af disse observationer.«

26. Artikel 30, stk. 2, andet afsnit, affattes således:

»Senest tre måneder efter Kommissionens anmodning underretter de berørte medlemsstater Kommissionen om resultaterne af undersøgelsen og tilstiller den en genpart af den udarbejdede rapport.«

27. I artikel 31 indsættes som stk. 2a:

»2a. Rådet vedtager, idet det træffer afgørelse efter fremgangsmåden i traktatens artikel 43, en liste over de overtrædelser af de i artikel 1 omhandlede fællesskabsbestemmelser, der betragtes som alvorlige, samt opfølgningsforanstaltningerne.«

28. Efter artikel 33 indsættes følgende afsnit:

»AFSNIT VIIIa

Samarbejde mellem medlemsstaternes kontrolmyndigheder og med Kommissionen«

29. Artikel 34 erstattes af følgende artikler:

»Artikel 34

Nedenfor fastsættes betingelserne for, hvorledes de kompetente myndigheder, der i medlemsstaterne varetager kontrollen af gennemførelsen af denne forordning, samarbejder indbyrdes og med Kommissionen for at sikre, at den fælles fiskeripolitiks regler overholdes.

Artikel 34a

1. Medlemsstaterne yder hinanden den nødvendige bistand til udførelsen af den i dette afsnit omhandlede kontrol.

2. Når en medlemsstats kompetente myndigheder under en inspektion eller overvågning har konstateret, at EF-fiskerfartøjer eller fartøjer, der fører et tredjelands flag og er registreret i et tredjeland, har udøvet de i artikel 2 omhandlede fiskeriaktiviteter, der kan krænke fællesskabsbestemmelserne, meddeler den pågældende medlemsstat straks alle nyttige oplysninger til det eller de pågældende fartøjers eventuelle flagmedlemsstat, de øvrige berørte medlemsstater og Kommissionen. Som berørte medlemsstater betragtes medlemsstater, på hvis område eller i hvis farvande, dvs. farvande under deres højhedsområde eller jurisdiktion, aktiviteterne udøves eller kan tænkes udøvet.

Den pågældende medlemsstat kan anmode de andre berørte medlemsstater om at foretage særlige kontroller, idet den anfører en specifik begrundelse for denne anmodning.

Medlemsstaterne holder hinanden underrettet om og underretter Kommissionen om, hvorledes ovennævnte anmodninger følges op, herunder eventuelt resultaterne af kontrollen og forfølgelsen af eventuelle overtrædelser.

3. Medlemsstaterne underretter hinanden om de nationale foranstaltninger, der træffes i dette øjemed, og navnlig dem, der træffes i medfør af artikel 9, stk. 2, i forordning (EØF) nr. 3760/92.

4. Der fastsættes om nødvendigt gennemførelsesbestemmelser til denne artikel efter fremgangsmåden i artikel 36.

Artikel 34b

Kommissionen kan ved en inspektion i en medlemsstat lade sine inspektører ledsage af en eller flere fiskeriinspektører fra en anden medlemsstat som observatører.

I det øjemed udarbejder medlemsstaterne en liste over nationale fiskeriinspektører, som Kommissionen kan anmode om at være til stede ved ovennævnte inspektioner.

Kommissionen stiller den således udarbejdede liste til rådighed for samtlige medlemsstater.

Artikel 34c

1. Kommissionen fastsætter efter fremgangsmåden i artikel 36 og efter samråd med de berørte medlemsstater, hvilket fiskeri der skal underlægges et særligt kontrolprogram af højst to års varighed, samt de særlige betingelser for sådanne programmer.

2. Programmerne fastlægger målene, de menneskelige og materielle midler, der skal anvendes, perioderne og områderne, hvor de skal sættes ind, de forventede resultater af de aktioner, der indgår i det i stk. 1 omhandlede særlige kontrolprogram, samt alle betingelser for en så effektiv og økonomisk inspektion som muligt.

3. Medlemsstaterne træffer passende foranstaltninger til at lette gennemførelsen af de særlige kontrolprogrammer, navnlig hvad angår den bistand, alle berørte kompetente myndigheder behøver.«

30. Artikel 35 affattes således:

»Artikel 35

1. Medlemsstaterne tilsender hvert år inden den 1. marts Kommissionen en indberetning om gennemførelsen af denne forordning i det foregående kalenderår.

2. På grundlag af medlemsstaternes indberetninger og Kommissionens egne iagttagelser udarbejder Kommissionen hvert tredje år en evalueringsrapport. Den offentliggør denne rapport ledsaget af medlemsstaternes svar og eventuelt foranstaltninger samt forslag til afhjælpning af de konstaterede mangler.

3. Gennemførelsesbestemmelser til denne artikel fastsættes efter fremgangsmåden i artikel 36, særlig med hensyn til:

- de menneskelige og tekniske midler, der specielt er afsat til fiskerikontrollen

- de ved lov og administrativt fastsatte bestemmelser, som medlemsstaterne vedtager til forebyggelse og forfølgelse af uregelmæssigheder

- resultaterne af inspektioner eller kontroller udført i henhold til denne forordning, særlig antallet og typen af registrerede overtrædelser, samt hvorledes de er blevet fulgt op.«

Artikel 2

Artikel 5 i Rådets forordning (EØF) nr. 2241/87 ophæves.

Artikel 3

Denne forordning træder i kraft den 1. januar 1999.

Dog finder artikel 11 og artikel 28b, stk. 2, anvendelse fra ikrafttrædelsesdatoen for de i artikel 11, stk. 2, omhandlede gennemførelsesbestemmelser.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 261 af 20.10.1993.

(2) EFT L 356 af 21.12.1997.

(3) EFT L 207 af 29.7.1987.

(4) EFT L 306 af 11.11.1988.

(5) EFT L 268 af 24.9.1991.